Slovenski kmetje bodo pomagali poplavljencem v Srbiji in Bosni

Zbirali bodo krmila, krmne mešanice in mineralno vitaminske dodatke
Ob nedavnih poplavah v Bosni in Srbiji so bili med najbolj oškodovanimi zagotovo kmetje, saj je veliko živine poginilo, tista, ki je ostala, pa je zdaj brez nujno potrebne krme. Zato so na pobudo Srbske pravoslavne cerkve slovenski kmetje začeli z zbiranjem krme za prizadete. Solidarnostno akcijo podpirajo tudi kmetje in kmečke zadruge na Dolenjskem, v Posavju in v Beli krajini.

»Katastrofalne poplave v Srbiji ter Bosni in Hercegovini so prizadele več kot dva milijona ljudi, številni so morali zapustiti svoje domove, ostali so brez svojega premoženja in brez vsega svojega imetja. V poplavah pa niso trpeli samo ljudje, ampak tudi živali. Doslej so bile izvedene številne akcije zbiranja hrane in osnovnih življenjskih potrebščin za ljudi, nihče pa ni pomislil na živino. Da tudi živina potrebuje vsak dan hrano in je zelo težko, če tega nimaš kje vzeti.« Te ugotovitvi so zapisali v Iniciativi za zbiranje hrane za živino, za katero so se zavzeli pravoslavni paroh Peran Bošković ter športnika Raša Nesterovič in Goran Dragić.

Pobuda je hitro obrodila sadove in v vseh prodajnih centrih sedmih kmetijskih zadrug na Dolenjskem, v Posavju in v Beli krajini je že stekla akcija zbiranje krme za živino poplavljencev v Srbiji in Bosni. Akcijo so podprle: KZ Krka, KZ  Trebnje, KZ Brežice, KZ Sevnica, KZ Metlika in KZ Krško. Pripravili so plakate in druge promocijske aktivnosti,  s katerimi želijo spodbuditi to dobrodelno akcijo. Vsi, ki želijo pomagati, lahko prispevajo krmila, krmne mešanice in mineralno vitaminske dodatke v vseh zadružnih tehničnih trgovinah ali na sedežu zadrug. Organizatorji akcije se obračajo predvsem na kmete, pa tudi ostale, da pomagajo in donirajo krmo ali finančna sredstva za nakup in njen prevoz.

Jure Vončina, direktor KZ Krka Novo mesto pravi: »Pričakujemo pravzaprav vso hrano oziroma krmo, za vse kategorije živali, predvsem za drobnico in govedo, pa tudi za vso ostalo živino. Dobrodošla je pravzaprav vsa močna krma, ki jo v tem trenutku verjamem potrebujejo, saj bi bil prevoz sena in slame verjetno predrag.«

Paroh srbske pravoslavne cerkve Peran Bošković pravi, da so se obrnili na slovenske kmete, da bi obudili nekdanje sodelovanje in tudi za to: »Ker kmetje najbolj razumejo kmeta, kako mu je težko zdaj, kako trpi, ko vidi, da nima on, še hujše mu je pa, ko vidi, da njegova živina nima kaj jest.« Akcijo podpirajo tudi športniki, ki jo bodo podprli s promocijskimi aktivnostmi. Košarkar Raša Nesterović o njej pravi: »V bistvu se vse začne in konča s prehrano in s pridelki, ki jih kmeti pridelujejo. Prej se bojo oni postavili na noge, prej se bojo tudi drugi ljudje in cela država postavila na noge. Potrebno jim je pomagati zdaj, da prebrodijo najhuje, da dobijo krmo, potem jo bodo lahko pridelali tudi sami.«

Kljub temu, da se tudi kmetje v jugovzhodni Sloveniji vsako leto srečujejo s sušo in pomanjkanjem krme, bodo vseeno priskočili na pomoč. Nekateri pa so že pomagali.

Janez Živič, direktor KZ Krško pravi, da bodo tudi v tej akciji sodelovali, tako njeni člani kot sama zadruga, čeprav so prvo pomoč poslali že pred kratkim. Živič dodaja: »Takoj, ko smo imeli informacijo, do kakšne škode je dejansko prišlo, smo se takoj v zadrugi odločili in zbral finančna sredstva in potem v trgovini nabavili te najnujnejše stvari za otroke, zdravila in to je bilo že 20. maja odpeljano.« Tudi kmetje pravijo, da bodo po svojih močeh pomagali, čeprav tudi njih pesti pomanjkanje krme zaradi suše v zadnjih letih. Jože Švalj, kmet iz Dolenje Brezovice je odločen: »Tem ljudem je treba vsekakor pomagati, sploh ker se zavedamo, kako je hudo, ker smo mi zdaj dve let trpeli grozno sušo, ki nam je pobrala vsaj dve tretjini pridelka in vemo, da je tudi zdaj na teh poplavljenih območjih huda stiska s krmo za živino.«
Pričakujejo, da bodo prvi transporti krme za živino, ki jih bo izpeljala Slovenska vojska, odšli na prizadeta območja že čez 14 dni in da bodo kmetje nesebično pokazali svojo že večkrat izkazano solidarnost. »Vsa zbrana krma se bo dostavila prizadetim kmetijam direktno na dvorišče, za kar bo poskrbela srbska pravoslavna cerkev. Izbrali bomo tiste v največji stiski, majhne kmetije, ki se težko znajdejo same in so že doslej živele na minimumu,« pojasnjuje Peran Bošković.

Poplave so mnogim vzele vse

Kot so v sporočilu za javnost zapisali, so poplavljene vode v Srbijo naplavile več deset ton mrtvih živali. V medijih pa je zaokrožila tudi fotografija okoli 400 mrtvih krav, ki so se utopile na kmetiji v Bosni. Iz mesta Gunje, v katerem živi 4.000 ljudi in kar 20.000 živali, so bile poplave za živali pogubne. Več dni so bile brez hrane, v soncu, grozila jim je smrt zaradi izčrpanosti. Veliko govedi, prašičev in kokoši, ki jih ni bilo moč rešiti, so v poplavah tudi poginile. 
Prebivalci pravijo, da je bilo najhuje ponoči, ko so slišali zvoke živali, a jim niso morali pomagati, saj je za reševanje živali primanjkovalo tako ljudi kot samih čolnov. Živina, ki je preživela, pa sedaj nujno potrebuje pomoč, saj tudi krme zanjo ni več.

Škoda, ki so jo poplave povzročile, je presegla milijardo evrov. Narasle vode so poškodovale več kot 4.000 cest, poškodovanih je 250 mostov, poplavljenih je več kot 2.500 stanovanjskih in poslovnih prostorov. Na pomoč je priskočilo veliko držav, ki so darovali hrano in vodo, oblačila in obutev ter druge življenjske potrebščine. »Zelo sem ponosen na dolenjske zadruge, saj smo v trenutku stopili skupaj in sklenili, da moramo pomagati, kot kmet kmetu,« je bil hitre odzivnosti zadrug vesel tudi direktor Kmetijske zadruge Krka Jure Vončina. 
Za MMC Goran Rovan

Tisti, ki bi želeli prispevati denarna lahko tega nakažejo na transakcijski račun: SI56 0438 5000 1683 232, Koda namena: Humanitarna pomoč
Pomoč se bo vozila sproti. Takoj, ko se bo zbrala prva pošiljka, se bo odpeljala na poplavljena območja.
